b'\n_START_ARTICLE_\nGolubovi prevrta\xc4\x8di\n_START_PARAGRAPH_\nGolubovi prevrta\xc4\x8di posebna su skupina golubova koja se izgledom mogu dosta razlikovati, me\xc4\x91utim povezuje ih zajedni\xc4\x8dko svojstvo prevrtanja. Umjetnost leta prevrta\xc4\x8da sastoji se u visokom i elegantnom letu i kru\xc5\xbeenju-lebdenju, pri \xc4\x8demu se pojedina\xc4\x8dno golubovi prevr\xc4\x87u naglo unazad i, ne smanjuju\xc4\x87i gotovo nimalo brzinu i visinu leta, poslje nekoliko brzih "lupinga" nastavljaju sa ostalim jatom kru\xc5\xbeno letenje, ne gube\xc4\x87i pri tome svoje mjesto u op\xc4\x87em poretku jata. Sve pasmine prevrta\xc4\x8da zahtjevaju vje\xc5\xbebu i dresiranje i svaka pasmina gubi u umjetni\xc4\x8dkom letu \xc4\x8dim uzgajiva\xc4\x8d zapu\xc5\xa1ta ili zanemaruje trening i vje\xc5\xbebanje. I ba\xc5\xa1 taj trening mnogim uzgajiva\xc4\x8dima upravo do\xc4\x8darava svoj hobi sportskog golubarstva. Postoji mnogo pasmina prevrta\xc4\x8da od kojih se neki slabije a neki bolje prevr\xc4\x87u a neki su na\xc5\xbealost izgubili svojstvo prevrtanja pa ih se vi\xc5\xa1e ne mo\xc5\xbee nazivati prevrta\xc4\x8dima iako su zadr\xc5\xbeali to ime. Svakako najpoznatija i najra\xc5\xa1irenija pasmina prevrta\xc4\x8da na svijetu je birmingenski prevrta\xc4\x8d. Ova pasmina potje\xc4\x8de iz Engleske i vrlo je popularna u natjecanjima prevrta\xc4\x8da. I Hrvatska tako\xc4\x91er ima svoje autohtone pasmine prevrta\xc4\x8da: brodskog, zagreba\xc4\x8dkog, sisa\xc4\x8dkog, slavonskog i zadarskog prevrta\xc4\x8da.'